**КО ЈЕ ЧЛАН?**

Играчи стоје или седе тако да направе круг око онога кога претходно изаберу за водитеља.

Водитељ наводи једну од природних животних заједница и покаже прстом на неког од играча. Истовремено почиње да броји од 1 до 6. За то време показани треба да наведе назив једне биљке или животиње која је члан наведене животне заједнице.

Водитељ записује наведене чланове животних заједница.

Ко не одговори у току бројања или наведе погрешну биљку или животињу, испада из игре. Грешка је и ако играч наведе назив биљке или животиње која је већ поменута као члан одређене животне заједнице.

Када се сви играчи изређају, разврставају се у групе. Сваку групу чине представници једне животне заједнице.

Победник је група која прва формира ланац исхране у заједници тако што први у реду буде играч који је навео одређену биљку, други онај који је навео животињу која се њоме храни, трећи онај који је навео животињу која се храни претходном животињом....Последњи у реду је онај играч који је навео животињу која у тој животној заједници нема природног непријатеља.